b"\n_START_ARTICLE_\nObagues del riu Corb\n_START_SECTION_\nBiodiversitat\n_START_PARAGRAPH_\nEl terreny est\xc3\xa0 ocupat principalment per boscos (54,31%), encara que tamb\xc3\xa9 tenen import\xc3\xa0ncia les terres agr\xc3\xadcoles i \xc3\xa0rees antr\xc3\xb2piques (37,63%). Hi ha certa pres\xc3\xa8ncia de zones amb vegetaci\xc3\xb3 arbustiva i herb\xc3\xa0cia (7,55%) i algunes molleres i aiguamolls (0,52%).\n_START_SECTION_\nFlora\n_START_PARAGRAPH_\nL'inter\xc3\xa8s de les obagues del riu Corb rau en el fet de presentar una de les irradiacions m\xc3\xa9s extremes i meridionals de les rouredes submediterr\xc3\xa0nies que penetren en aquest territori a trav\xc3\xa9s de l'altipl\xc3\xa0 seg\xc3\xa0rric._NEWLINE_L'espai acull alguns elements propis de la roureda seca dins un pa\xc3\xads de carrascar (Quercetum rotund\xc3\xadfoliae), amb pinedes de pi blanc i brolles calc\xc3\xadcoles de roman\xc3\xad (Rosmarinus officinalis) i bruc d'hivern (Erica multiflora). A les obagues humides troben refugi alguns retalls de la roureda de roure de fulla petita (Quercus faginea), en la qual abunda la pinassa (Pinus nigra) i el pi roig (Pinus sylvestris)._NEWLINE_\xc3\x89s una de les localitats extremes on el roure presenta un desenvolupament m\xc3\xa9s gran i forma poblaments importants, acompanyats d'altres plantes submediterr\xc3\xa0nies molt rares en aquest territori (com Buxus sempervirens, Melampyrum pratense, Daphne laureola, Juniperus communis i Amelanchier ovalis)._NEWLINE_Aquests boscos submediterranis presenten l'inter\xc3\xa8s d'allotjar algunes esp\xc3\xa8cies pr\xc3\xb2pies dels boscos m\xc3\xa9s humits de l'Europa central, arribades a aquestes terres durant per\xc3\xadodes m\xc3\xa9s freds del quaternari i que, actualment, es conserven aprofitant els racons m\xc3\xa9s ombr\xc3\xadvols i humits. La pres\xc3\xa8ncia d'aquestes plantes de car\xc3\xa0cter eurosiberi\xc3\xa0 dins un pa\xc3\xads eminentment sec i continental constitueix, per si mateixa, una notable singularitat bot\xc3\xa0nica._NEWLINE_A les \xc3\xa0rees m\xc3\xa9s marginals, a les clarianes de la roureda, s\xc3\xb3n freq\xc3\xbcents els pradells de jon\xc3\xa7a (Aphyllanthes monspeliensis) i les brolles calc\xc3\xadcoles amb bufalaga tinct\xc3\xb2ria (Thymelaeae tinctoria). Fora de les obagues, les condicions canvien bruscament i pren una gran preponder\xc3\xa0ncia el paisatge t\xc3\xadpic del pa\xc3\xads del carrascar._NEWLINE_Entre les esp\xc3\xa8cies d'inter\xc3\xa8s flor\xc3\xadstic de l'espai, hi figura el Melampyrum cristatum.\n_START_SECTION_\nFauna\n_START_PARAGRAPH_\nEn aquest espai, gr\xc3\xa0cies al mosaic agropecuari de matollars, boscos i conreus, s'hi troben esp\xc3\xa8cies interessants de la fauna vertebrada, com ara el gaig blau (Coracias garrulus), el mussol com\xc3\xba (Athene noctua), el llangardaix ocel\xc2\xb7lat (Lacerta lepida) o la merla blava (Monticola solitarius)._NEWLINE_Pel que fa als invertebrats, s'hi poden trobar lepid\xc3\xb2pters d'inter\xc3\xa8s, com ara gra\xc3\xa8llsia (Actias isabellae) o el cole\xc3\xb2pter Carabus olympiae, aix\xc3\xad com el cranc de riu americ\xc3\xa0 (Austopotamobius pallipes).\n_START_SECTION_\nAmenaces\n_START_PARAGRAPH_\nL'espai presenta diverses amenaces, entre les quals podem assenyalar la problem\xc3\xa0tica de la contaminaci\xc3\xb3 causada pels purins generats pel sector porc\xc3\xad i l'\xc3\xbas d'herbicides i fitosanitaris en l'agricultura. Dins l'espai, hi ha tamb\xc3\xa9 un abocador incontrolat; i cal esmentar que, en l'aigua de pous a Savall\xc3\xa0 del Comtat, s'hi troba una concentraci\xc3\xb3 considerable de metalls pesants."